Thantsa, Grace (2013-12)
AFRIKAANSE OPSOMMING: Prestasiebestuur behels prosesse en stelsels wat verseker dat die organisasie se aktiwiteite op die bereiking van die organisasie se doelwitte gerig is. Bestuur van prestasie is een van die belangrikste funksies wat deur die leiers en bestuurders in 'n organisasie vervul moet word. Die bestuur en leiers in 'n organisasie is die kompas wat leiding en rigting gee vir hierdie entiteite en moet bemagtig word om verwagte rolle en funksies optimaal te vervul. Die studie was die gevolg van 'n waarneming wat gemaak is tydens interne oudit betrokkenheid en bekommernisse wat deur bevelvoerders in die Suid-Afrikaanse Militêre Gesondheidsdiens (SAMGD) aan die lig gebring is. 'n Aanvanklike informele prestasiebestuur-opname wat deur die navorser tydens die interne oudit onderneem is, het die behoefte aan 'n formele wetenskaplike studie bevestig en tot hierdie studie gelei. Die studie is onder die bevelvoerders binne die SAMGD met hulle voorafgaande vrywillige toestemming tot deelname aan die studie onderneem. Die deelnemers aan die studie het SAMGD-bevelvoerders op verskillende vlakke van hierdie organisasie ingesluit. Hulle het vanaf direkteure in professionele departemente, bevelvoerende generaals van verskillende militêre gesondsheidformasies tot bevelvoerders vanuit verskeie provinsies gewissel. Relevante literatuur met betrekking tot die onderwerp is nagevors. Dit het boeke, wetgewing, artikels op die internet en interne voorskrifte van die Departement van Verdediging behels. 'n Vraelys is ontwerp en saamgestel om die nodige inligting vir die studie in te samel. Sentrale konsepte van die studie is geïdentifiseer en by die vraelys ingesluit. Hierdie vraelys is aan die bevelvoerders binne die SAMGD, wat met entoesiasme en ywer gereageer het, voorgelê. Die bevindinge van die studie het tot 'n groot mate bevestig dat daar 'n behoefte aan opleiding in prestasiebestuur onder bevelvoerders binne die SAMGD bestaan. Daar is ook tydens die studie bevind dat bevelvoerders binne die SAMGD bereid is om prestasiebestuurs opleiding te ondergaan om hul funksionering te verbeter. Die empiriese bevindings van die studie is na die wetenskaplike studie getabelleer en geanaliseer en gevolgtrekkings is daarvolgens gemaak. Aanbevelings word op grond van hierdie bevindings van die empiriese studie gemaak.
Please refer to this item in SUNScholar by using the following persistent URL: http://hdl.handle.net/10019.1/85820